৬ আগস্ট ২০০৬, বাংলাদেশ বনাম জিম্বাবুয়ে ৫ম ওয়ানডে ম্যাচ । অভিষেক হলো এক তরুণ খেলোয়াড়ের, নাম সাকিব আল হাসান । বল হাতে ১০ ওভারে ৩৯ রানের বিনিময়ে এলটন চিগাম্বুরার উইকেট এবং ব্যাট হাতে ৪৯ বলে অপরাজিত ৩০ রানের একটি ইনিংস । এভাবেই শুরু হয়েছিল সাকিবের আন্তির্জাতিক ক্যারিয়ার । এরপর দিন যত গড়িয়েছে সাকিব নিজেকে নিজে ছাড়িয়ে গেছেন । মাগুরার ফয়সাল হয়ে উঠেছেন বাংলাদেশের সাকিব । তিনিই আজ বাংলাদেশের ক্রিকেটের সবচাইতে বড় বিজ্ঞাপন । যে কোন ফরম্যাটের ক্রিকেটেই বাংলাদেশ দলের অন্যতম নির্ভরতার নাম হচ্ছে সাকিব আল হাসান । তার একটি দায়িত্বশীল ইনিংস কিমবা একটি ঘূর্ণিজালের স্পেল দলের ভাগ্য গড়ে দিতে পারে । তাইতো সাকিবের জন্য খেলার মাঠে প্লাকার্ড হাতে নিয়ে দর্শক দাঁড়িয়ে থাকে, তাতে লেখা থাকে ‘বাংলাদেশের জান, সাকিব আল হাসান’ ।